
Raport de specialitate
privind aprobarea trecerii terenului în suprafață de 201 mp, având NC 70051, din domeniul public al Municipiului Drobeta Turnu Severin în domeniul privat al Municipiului Drobeta Turnu Severin


            Prin referatul de aprobare nr._______/____________, Viceprimarul Municipiului Drobeta Turnu Severin, domnul Daniel Cîrjan, propune adoptarea proiectului de hotărâre privind aprobarea trecerii terenului în suprafață de 201 mp, având NC 70051, din domeniul public al Municipiului Drobeta Turnu Severin în domeniul privat al Municipiului Drobeta Turnu Severin.
I. Informații generale
	Proiectul de hotărâre propus are ca scop aprobarea trecerii terenului în suprafață de 201 mp, având NC 70051, din domeniul public în domeniul privat al Municipiului Drobeta Turnu Severin, în speță :  
· Teren în suprafață de 201 mp, înscris în CF 70051, având NC 70051 situat în Municipiul Drobeta Turnu Severin, strada Prelungirea Carpați, județul Mehedinți, cu următorii vecini: Nord - NC 70050 - str. Prelungirea Carpați;
                             Est - NC 70050 - str. Prelungirea Carpați, NC 57693, NC 60518;
                             Sud - NC 70050 - str. Prelungirea Carpați;
                             Vest - NC 70050 - str. Prelungirea Carpați.
· Din certificatul de urbanism nr. 210/21.02.2024 rezultă că:
- terenul identificat cu NC 70051 este situat în intravilanul Municipiul Drobeta Turnu Severin, este proprietatea acestuia și face parte din domeniul public (regimul juridic);
           - terenul are categoria de folosință curți construcții (regimul economic) și este situat în UTR 29, cu un POT propus de 85% și sunt permise construcții de locuințe individuale, anexe cu funcțiuni complementare zonei de locuit – bucătării de vară, magazii, garaje, etc.;   
         - sunt permise construcții supraetajate, construcții de locuințe propuse sau alte funcții complementare zonei de locuit.

	II. Necesitatea și oportunitatea proiectului
	Terenul respectiv nu este de uz sau interes public din următoarele considerente:
- este situat în intravilanul Municipiului Drobeta Turnu Severin, în vecinătatea străzii Prelungirea Carpați, județul Mehedinți,  pe teren neexistând instalații, electrice, sanitare supraterane sau subterane, de asemenea, pe teren nu sunt amplasate piețe, căi de comunicație, alei stradale, parcuri publice, monumente. Totodată, precizăm că imobilul teren menționat nu este situat în situl arheologic – Orașul Roman Drobeta; 
- nu este și nu a fost afectat uzului direct pentru public, în prezent este un teren viran, iar prin formă și poziționare și raportat la suprafața mică nu poate constitui obiect pentru realizarea unor obiective sau servicii de interes public;
- în ceea ce privește forma, arătăm că terenul se prezintă sub forma poligonală asimetrică și se află într-un cartier rezidențial, iar pe de altă parte terenul are un POT propus de 85% ceea ce înseamnă că din suprafața de 201 mp pot fi construiți numai o suprafață de 171 mp, suprafață insuficientă pentru realizarea unui obiectiv sau serviciu public;
- suprafața de 201 mp nu este prevăzută pentru investiții de interes public, drept pentru care considerăm că este necesară trecerea terenului menționat din domeniul public în domeniul privat al municipiului;
- terenul are categoria de folosință de „curți construcții” așa cum rezultă din Extrasul de carte funciară pentru informare 3767/05.02.2024;
- din Adresa Direcției Tehnice nr. 36825/23.09.2024 și Adresa Agenției pentru Protecția Mediului Mehedinți nr. 2656/23.02.2024 rezultă că terenul menționat nu face parte din  Registrul Spațiilor Verzi și respectiv din categoria ariilor protejate de lege.
	Terenul în cauză nu se regăsește în niciuna din categoriile pentru care legiuitorul a prevăzut apartenența la domeniul public, respectiv uzul sau interesul public, așa cum reiese din următoarele prevederi legale:
· dispozițiile art. 286, alin. 1 din O.U.G. nr. 57/05.07.2019 privind Codul administrativ conform cărora: „Domeniul public este alcătuit din bunurile prevăzute la art. 136 alin. (3) din Constituţie, din cele stabilite în anexele nr. 2-4 şi din orice alte bunuri care, potrivit legii sau prin natura lor, sunt de uz sau de interes public”;	
· dispozițiile art. 136, alin. 3 din Constituție conform cărora: „Bogăţiile de interes public ale subsolului, spaţiul aerian, apele cu potenţial energetic valorificabil, de interes naţional, plajele, marea teritorială, resursele naturale ale zonei economice şi ale platoului continental, precum şi alte bunuri stabilite de legea organică, fac obiectul exclusiv al proprietăţii publice.” ;
· dispozițiile art. 5, alin. 2 din Legea fondului funciar nr. 18/1991 conform cărora: „Aparţin domeniului public terenurile pe care sunt amplasate construcţii de interes public, pieţe, căi de comunicaţii,reţele stradale şi parcuri publice, porturi şi aeroporturi, terenurile cu destinaţie forestieră, albiile râurilor şi fluviilor, cuvetele lacurilor de interes public, fundul apelor maritime interioare şi al mării teritoriale, ţărmurile Mării Negre, inclusiv plajele, terenurile pentru rezervaţii naturale şi parcuri naţionale, monumentele, ansamblurile şi siturile arheologice şiistorice, monumentele naturii, terenurile pentru nevoile apărării sau pentru alte folosinţe care, potrivit legii, sunt de domeniul public ori care, prin natura lor, sunt de uz sau interes public.”
 Astfel, terenul în cauză nu se regăsește printre cele menționate de lege ca facând parte din domeniul public și în același context nu este utilizat sau destinat unei activități de interes public, iar autoritatea publică locală nu mai justifică în prezent sau în perspectivă un interes public pentru terenul menționat.
        Precizăm că propunerea privind operațiunea de trecere a terenului despre care facem vorbire din domeniul public în domeniul privat se realizează în momentul cel mai potrivit corelat cu necesitatea exploatării judicioase a acestuia precum și cu satisfacerea interesului privat.
        Considerăm că în speța de față au fost prezentate toate motivele care justifică această operațiune în condițiile în care consiliul local nu mai poate justifica în prezent sau în perspectivă un interes public pentru terenul în cauză, creându-se premisele de trecere ale terenului din Drobeta Turnu Severin, strada Prelungirea Carpați, în suprafață de 201 mp, având NC 70051, din domeniul public în domeniul privat al Municipiului Drobeta Turnu Severin.
       Facem mențiunea că problema trecerii terenului respectiv din domeniul public în domeniul privat este legată de încetarea uzului, dar mai ales al interesului public local, aspecte care constituie chestiuni de pură oportunitate ce nu pot fi exprimate în mod exclusiv decât de titularul dreptului de proprietate al bunului proprietate publică, cel căruia legiuitorul i-a conferit dreptul de apreciere asupra oportunității trecerii terenului din domeniul public în domeniul privat, decizia de emitere a hotărârii de consiliu local, din punctul de vedere al oportunității, aparținând în întregime a autorității deliberative a Muncipiului Drobeta Turnu Severin.
	În considerarea elementelor prezentate, ținând cont de necesitatea și oportunitatea trecerii terenului din Drobeta Turnu Severin, strada Prelungirea Carpați, județul Mehedinți, în suprafață de 201 mp, având NC 70051 din domeniul public în domeniul privat al municipiului, se impune adoptarea proiectului de hotărâre în discuție.

III. Analiza economico-financiară
	Prin trecerea acestui teren în domeniul privat al municipiului se creează un mediu propice valorificării lui din punct de vedere patrimonial, aducând un plus la bugetul local prin obținerea de venituri cu titlu de chirii sau redevențe, terenul nefiind utilizat în prezent, iar prin realizarea trecerii din domeniul public în domeniul privat se răspunde inclusiv unor necesități ale cetățenilor municipiului.

IV.  Beneficiul pentru comunitate
	Prin trecerea terenului menționat din domeniul public în domeniul privat al Municipiului Drobeta Turnu Severin se creează premisele dezvoltării economice și arhitectonice a zonei în care este amplasat acesta.

V.  Legalitatea 
	Susținerea proiectului din punct de vedere legal este fundamentată pe dispozițiile art. 84, art. 129  alin. 1, alin. 2 lit. (c), art. 139 alin. 1, alin. 2, alin. 3 lit. g, art. 196, alin. 1 lit. (a) si ale art. 361 alin. 2, 3 și 4 din O.U.G. nr. 57/05.07.2019 privind Codul administrativ;
	În acest sens, în conformitate cu dispozițiile art. 136 alin. 8 lit. b din O.U.G. nr. 57/05.07.2019 privind Codul administrativ, a fost întocmit raportul de specialitate al Direcției Patrimoniu cu privire la proiectul de hotărâre pentru aprobarea trecerii terenului în suprafață de 201 mp, cu NC 70051, din domeniul public al Municipiului Drobeta Turnu Severin în domeniul privat al Municipiului Drobeta Turnu Severin.
	Proiectul de hotărâre cu întreaga documentație va fi supus spre dezbatere și aprobare în ședința ordinară a Consiliului Local al Municipiului Drobeta Turnu Severin.
Atașăm prezentului raport:
-	Extrasul de carte funciară pentru informare;
-	Planul de amplasament și delimitare a imobilului;
-	Certificatul de urbanism;
-	Adresa Agenției pentru Protecția Mediului Mehedinți;
-	Adresa Direcției Tehnice;
-      Extras ortofotoplan privind Orașul Roman Drobeta.

          Director,                                                     Șef Serviciu Administrare Terenuri,      
       Radu Lăpădat                      					Felix Nuhaiu        


 Direcția Arhitect Șef, 						   Inspector,                                
Șef Serviciu Urbanism ______________                                Valentin Zimța  
Șef Serviciu Cadastru ______________ 

